เว้นค่าธรรมเนียมโอนเงินเบี้ยคนชรา
กรณ์ เผย กระทรวงการคลังและสมาคมธนาคารไทย เห็นชอบการยกเว้นค่าธรรมเนียมโอนเงินเบี้ยยังชีพเพื่อผู้สูงอายุ&nbsp;เพื่อให้ผู้ใช้สิทธิเบิกถอนได้เต็มจำนวน
1 เม.ย. 2553

กรณ์ เผย กระทรวงการคลังและสมาคมธนาคารไทย เห็นชอบการยกเว้นค่าธรรมเนียมโอนเงินเบี้ยยังชีพเพื่อผู้สูงอายุ เพื่อให้ผู้ใช้สิทธิเบิกถอนได้เต็มจำนวน
นายกรณ์ จาติกวณิช รมว.คลัง กล่าวว่า ที่ผ่านมาได้รับรายงานว่าการจ่ายเบี้ยยังชีพผู้สูงอายุ 500 บาท ที่ผู้ขอรับสิทธิเบิกเป็นเงินสดทุกเดือน พบว่ามีปัญหาเบิกจ่ายได้ล่าช้า บางกรณีองค์การบริหารส่วนตำบล (อบต.) มีการรวบจ่าย 3 เดือนครั้ง และยังรับแจ้งว่ามีการกินหัวคิว ทำให้ผู้ได้รับสิทธิเดือดร้อนมาก ส่วนกรณีที่ผู้รับสิทธิขอเบิกผ่านบัญชีธนาคาร ก็พบว่าต้องเสียค่าธรรมเนียมค่าโอนเงินมาเข้าบัญชี ทำให้ไม่ได้รับวงเงินช่วยเหลือเต็มที่ ซึ่งจะมีผลตั้งแต่วันที่ 1 เมษายนนี้เป็นต้นไป
ทั้งนี้ กระทรวงการคลัง และสมาคมธนาคารไทยได้หารือ และเห็นชอบในแนวทางยกเว้นค่าธรรมเนียมโอนเงินเบี้ยยังชีพเพื่อผู้สูงอายุ เพื่อให้ผู้ได้รับสิทธิเบิกถอนเม็ดเงินได้เต็มจำนวน 500 บาท อีกทั้งยังเป็นการกระตุ้นให้ผู้สูงอายุ เปิดบัญชีเพื่อนโอนรับเงินโดยตรง หรือใช้บัญชีเดิมมาขอรับเงินโดยตรงได้ โดยไม่ต้องขอเบิกเป็นเงินสด ที่มีปัญหาล่าช้า กินหัวคิวเหมือนที่ผ่านมา
“ทุกกรณีที่มีการชำระเงินสด ที่ผ่านหลายมือกว่าจะถึงผู้รับสิทธิ อาจถูกเอารัดเอาเปรียบได้ การขอเปลี่ยนมาเป็นการโอนเข้าบัญชีโดยตรง ก็จะเป็นการปกป้องสิทธิของตัวเองได้ โดยธนาคารทุกแห่งทั้งประเทศจำนวน 33 แห่ง ยินดีที่จะช่วยเหลือตามนโยบายรัฐบาล” นายกรณ์ กล่าว
สำหรับปีงบประมาณ 2553 มีผู้สูงอายุมาขอรับสิทธิตามโครงการรวมจำนวน 5.6 ล้านราย เป็นการขอเบิกโอนเข้าบัญชีโดยตรง 1 ล้านราย หรือคิดเป็นอัตราขอรับเงินสด 80% ขอโอนเข้าบัญชี 20% ซึ่งที่ผ่านมาการโอนเงินเข้าบัญชีจะมีการคิดค่าธรรมเนียมต่อครั้ง 12 บาท ทั้งนี้ รัฐบาลยืนยันว่าจะดำเนินโครงการนี้ต่อไป และคาดว่าในปีงบประมาณต่อไปจำนวนยอดผู้สูงอายุที่จะมาขอลงทะเบียนจะไม่เพิ่มขึ้นมาก เพราะจำนวน 5.6 ล้านรายเป็นจำนวนผู้รับสิทธิที่ครบถ้วนแล้ว